ZAPISNIK 
22. sjednice Vijeća Mjesnog odbora Trnovčica, Trnovčica 2a
održane 27. ožujka 2023.
s početkom u 18,00 sati




NAZOČNI ČLANOVI VIJEĆA:

Ivan Matić, Ante Maretić, Matej Crnković, Mirko Gluhak, Robert Šiško, Vesna Šiško i Marija Vuković.

Ostali nazočni:
Luka Holjevac, potpredsjednik Vijeća Gradske četvrti Gornja Dubrava

Predsjedava Ivan Matić, predsjednik Vijeća.

Zapisnik vodi Ante Maretić, potpredsjednik Vijeća.

Predsjednik pozdravlja sve nazočne te konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati, te otvara 22. sjednicu Vijeća Mjesnog odbora Trnovčica.

Bez rasprave, jednoglasno (7 „za“)  Vijeće prihvaća tekst Zapisnika 21. sjednice, održane 27. veljače 2023., bez izmjena.



Predsjednik daje na glasovanje dnevni red koji je upućen uz poziv za 22. sjednicu Vijeća Mjesnog odbora Trnovčica, nakon čega je predloženi dnevni red, jednoglasno prihvaćen (7 „za“) i glasi:



DNEVNI RED


1. Prijedlog postavljanja dodatnih parkovnih nadstrešnica i popravak postojeće parkovne nadstrešnice na području Mjesnog odbora Trnovčica - donošenje zaključka;
2. Pitanja, prijedlozi i odgovori.


Ad 1.	Prijedlog postavljanja dodatnih parkovnih nadstrešnica i popravak postojeće parkovne nadstrešnice na području Mjesnog odbora Trnovčica

Predsjednik uvodno obrazlaže temu, a nakon toga svi vijećnici sudjeluju u raspravi. Zaključeno je kako je potrebno postaviti dodatne parkovne nadstrešnice na području Mjesnog odbora Trnovčica i popravak postojeće parkovne nadstrešnice kod Osnovne škole Antuna Branka Šimića u Trnovčici.

Vijeće jednoglasno (7 „za“) donosi

ZAKLJUČAK

1. Vijeće Mjesnog odbora Trnovčica predlaže:
·  postavljanje dodatne parkovne nadstrešnice u zoni Parka poginulih dragovoljaca Trnovčice prema prijedlogu stručnjaka parkovne arhitekture;
· postavljanje jedne parkovne nadstrešnice u zoni malonogometnog igrališta i boćališta između Ulice Trnovčica i Ulice Klin;
· popravak postojeće oštećene parkovne nadstrešnice kraj vježbališta za odrasle kraj Osnovne škole Antuna Branka Šimića u Trnovčici.

2. Ovaj zaključak dostavlja se nadležnoj ustrojstvenoj jedinici Grada Zagreba na daljnje postupanje.


Ad. 2. Pitanja, prijedlozi i obavijesti

Vijećnik Matej Crnković iznosi zapažanje građana i njihovo traženje da se osvijetli malo parkiralište kraj same zgrade mjesne samouprave u Trnovčici, Trnovčica 2a i prostor do već postojećih rasvjetnih tijela na pješačkoj stazi od ulice Julijana Jelenića do Župne crkve Blažene Djevice Marije i svetog Maksimilijana Kolbea te se zajednički u Vijeću Mjesnog obora Trnovčica zaključuje kako je o mogućem rješenju navedenog problema nedovoljne osvijetljenosti navedenog prostora potrebno predložiti kvalitetno rješenje o čemu će se odlučiti na idućim sjednicama istoga Vijeća.

Vijećnica Marija Vuković iznosi potrebu rješenja sljedećeg problema, naime, potrebno je hitno iznaći od strane ZET-a, adekvatno rješenje za autobus koji prometuje od Branovečine do Osnovne škole Antuna Branka Šimića u Trnovčici, a koji prevozi školsku djecu. Navedeni autobus je toliko velik da nije u stanju bez manevara i problema skrenuti iz Ulice Branovečina u Ulicu Anđela Nuića. Kako bi navedeni autobus bio u stanju skrenuti mora se u nekoliko navrata vraćati naprijed-nazad i "širiti luk" - kako zbog svoje veličine, tako i zbog uskoće raskrižja Ulice Branovečina s Ulicom Anđela Nuića. Naime, ulazak s Ulice Branovečina u Ulicu Anđela Nuića je pod pravim kutom i to doslovno - zbog ograde kuće pored koje bus mora skrenuti da bi ušao u naselje Trnovčica i u tom manevru skoro ulazi u dvorište okolnih kuća, pa tako i dvorište obiteljske kuće vijećnice Marije Vuković koja živi u neposrednoj blizini samog križanja Ulice Branovečina i Ulice Anđela Nuića. Dakle, navedeni autobus zbog svoje neadekvatne veličine za prometovanje po uskim ulicama naselja Trnovčica čime su ugroženi svi sudionici u prometu. Vijećnica Marija Vuković pretpostavlja da ni roditelji djece koja se voze tim autobusom, kao ni ravnateljstvo Osnovne škole Antuna Branka Šimića, nisu upoznati s ovim poteškoćama i opasnošću kojima su školska djeca izložena. Stoga se zaključuje kako je potrebno u prometovanje navedene školske autobusne linije uvesti veličinom prilagođeniji autobus Zagrebačkog električnog tramvaja koji će bez ikakvih problema prometovati ulicama naselja Trnovčica.

Potpredsjednik Vijeća Gradske četvrti Gornja Dubrava g. Luka Holjevac je zajedno s vijećnicima Mjesnog odbora Trnovčica raspravljao o komunalnim i prometnim potrebama građana na području kako Mjesnog odbora Trnovčica tako i Gradske četvrti Gornja Dubrava.

Nije bilo dodatnih pitanja, prijedloga i obavijesti te je stoga predsjednik Vijeća zaključio sjednicu.


Završeno u 19,15 sati.

Zapisničar : Ante Maretić	


KLASA: 024-08/23-003/637
URBROJ: 251-13-11-5/004-23-2
Zagreb, 27. ožujka 2023.

